Broj: 711-I-2909-M-211/23-02-21

Zagreb, 08. prosinca 2023.

 **IVANA MEHLE**

 zamjenica ravnatelja Hrvatskog zavoda za

 zapošljavanje

**Predmet: mišljenje na zahtjev obveznice Ivane Mehle**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 29. studenog 2023. pod brojem 711-U-8241-M-211/23-01-25 zaprimilo je zahtjev za davanjem mišljenja koji je podnijela obveznica Ivana Mehle, zamjenica ravnatelja Hrvatskog zavoda za zapošljavanje (u daljnjem tekstu: HZZ).

U podnesenom zahtjevu obveznica navodi da je mišljenjem od 14. studenog 2023. broj 711-1-2533-M-200/23-03-21 obavještena da kao obveznica (zamjenica ravnatelja HZZ-a) nema pravo na rad ni naknadu u tijelima nadzornog odbora i upravnog vijeća u periodu od 60 dana od imenovanja, iako je mišljenjem od 14. rujna 2023. broj 711-1-1854-M-157/23-02-23 ukazano da je unutar 60 dana od imenovanja na navedenu javnu dužnost dužna razriješiti situaciju obnašanja funkcija u nadzornom odboru i upravnom vijeću.

Nadalje obveznica navodi kako u mišljenju od 14. rujna 2023. ne stoji da je dužna odstupiti iz tijela nadzornog odbora i upravnog vijeća s datumom imenovanja, već unutar 60 dana od imenovanja, u suglasju s navedenim tijelima (o čemu je dostavila mišljenje Povjerenstva) te da je sudjelovala u njihovom radu, za što je u konačnici i honorirana, dakle za period 60 dana od imenovanja.

Obveznica traži mišljenje Povjerenstva o legitimnosti njenog rada/glasanja u navedenim tijelima, kao i legitimnosti donesenih odluka.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 33. sjednici održanoj 08. prosinca 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je izvršilo uvid u predmet M-157/23 u kojem je prethodno dano mišljenje obveznici Ivani Mehle u kojem je utvrđeno da se promatrajući pravni oblik HZZ-a te osnivače trgovačkih društava HŽ Cargo d.o.o. i Hrvatski radio Karlovac d.o.o. ne radi o povezanim trgovačkim društvima. Naime, HZZ nije trgovačko društvo već javna ustanova, a jedini osnivač trgovačkog društva HŽ Cargo d.o.o. je Republika Hrvatska, dok su osnivači trgovačkog društva Hrvatski radio Karlovac d.o.o. jedinica lokalne samouprave, pet trgovačkih društava te stečajna masa, slijedom čega se ne može smatrati da bi postojala dopuštena iznimka članstva u nadzornim odborima navedenih trgovačkih društava u smislu članka 18. stavka 2. ZSSI-a.

Povjerenstvo je izvršilo uvid u predmet M-200/23 kojem je obveznici dano mišljenje da temeljem članka 18. stavka 1. za vrijeme obnašanja dužnosti ne može biti članica nadzornih odbora trgovačkih društava, pa tako niti Nadzornog odbora Hrvatskog radio Karlovca d.o.o. te Nadzornog odbora HŽ Carga d.o.o. za vrijeme obnašanja dužnosti, te jednako tako za vrijeme obnašanja dužnosti ne može primiti naknadu za rad u tim tijelima pa niti u razdoblju od 60 dana od dana stupanja na dužnost.

Obveznica je sukladno odredbi članka 8. stavka 1. ZSSI-a dužna u roku od 60 dana od imenovanja na dužnost zamjenice ravnatelja HZZ-a razriješiti okolnost obavljanja onih funkcija za koje je Zakonom izričito određeno da ih ne smije obavljati za vrijeme obnašanja dužnosti, a što se odnosi na zabranu članstva u nadzornim tijelima trgovačkih društava, dok za vrijeme obnašanja javne dužnosti smije obavljati funkciju članice Upravnog vijeća Doma zdravlja Karlovac, ali bez prava na naknadu u toj ulozi, osim naknade putnih i drugih opravdanih troškova, sve sukladno članku 18. stavcima 1. i 2. ZSSI-a.

Međutim, sukladno svojoj nadležnosti Povjerenstvo nije ovlašteno tumačiti zakonitost donesenih odluka u naprijed navedenim trgovačkim društvima, jer se radi o posebnim propisima te se na tu okolnost mogu isključivo očitovati navedena trgovačka društva.

PREDSJEDNICA POVJERENSTVA

Aleksandra Jozić-Ileković, dipl. iur

Dostaviti:

1. Obveznica Ivana Mehle, elektroničkim putem
2. Objava na internetskoj stranici Povjerenstva
3. Pismohrana